**Tájékoztató az Adatlaphoz**

1. **Az ADATLAP pontos kitöltése a kérelem elbírálást segíti és csak aláírással együtt érvényes. A kérelmező személyi adatait nyomtatott nagybetűkkel kell feltüntetni, a kérdésekre a megfelelő adatok beírásával, illetve a négyzetekbe „X” jel beírásával kell válaszolni.**
2. **Megváltozott munkaképességű személyek ellátásaira jogosult az** a kérelem benyújtásakor 15. életévét betöltött személy, akinek az egészségi állapota a rehabilitációs hatóság komplex minősítése alapján 60 százalékos vagy kisebb mértékű *(a továbbiakban: megváltozott munkaképességű személy)*, és aki
* a kérelem benyújtását megelőző
	+ - 5 éven belül legalább 1095 napon át,
		- 10 éven belül legalább 2555 napon át vagy
		- 15 éven belül legalább 3650 napon át

biztosított volt,

* keresőtevékenységet nem végez és
* rendszeres pénzellátásban nem részesül.

**Biztosított**: a 2020. július 1-jét megelőző időszakra a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény 2020. július 1-jét megelőzően hatályos 5. §-a, a 2020. július 1-jétől kezdődő időszakra a társadalombiztosítás ellátásaira jogosultakról, valamint ezen ellátások fedezetéről szóló 2019. évi CXXII. törvény(a továbbiakban: Tbj.) 6. §-a alapján biztosítottnak minősülő személy.

**A biztosítási időbe** be kell számítani a felsoroltakon túl:

* a biztosítás megszűnését követő táppénz, baleseti táppénz, terhességi-gyermekágyi segély, csecsemőgondozási díj, az örökbefogadói díj, gyermekgondozási díj, álláskeresési támogatás folyósításának az idejét,
* a rokkantsági nyugdíj, baleseti rokkantsági nyugdíj, rehabilitációs járadék, egészségkárosodott személyek szociális járadékai és a kivételes rokkantsági ellátás kivételével a megváltozott munkaképességű személyek ellátása folyósításának idejét,
* a nyugellátásra jogosító szolgálati idő és nyugdíjalapot képező jövedelem szerzése céljából a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény 2020. július 1-jét megelőzően hatályos 34. §-a szerint kötött megállapodás alapján szerzett szolgálati időt, amennyiben a megállapodást 2011. december 31-éig megkötötték,
* a gyermekek otthongondozási díja és az ápolási díj folyósításának idejét.

**Biztosításának tartamára tekintet nélkül jár** a megváltozott munkaképességű személyek **ellátása annak,**

* aki 35. életévének betöltése előtt megváltozott munkaképességűvé vált, és 35. életévének betöltését megelőzően megkezdett iskolai tanulmányai alatt vagy e tanulmányai megszűnését követő 180 napon belül biztosítottá vált, és 30 napnál hosszabb megszakítás nélkül biztosított volt *(ezen jogszabályi rendelkezést azon kérelmezők esetén kell alkalmazni, akik iskolai tanulmányaik alatt vagy annak befejezését követően gyakorlatilag még nem szerezhettek a kérelem benyújtását megelőző 5 éven belül legalább 1095 nap biztosítotti időt, mert a tanulmányaik befejezésének dátuma és a kérelem benyújtásának dátuma közötti időtartam kevesebb, mint 1095 nap. Azért, hogy ezen személyek az 1095 nap hiányában is jogosultak lehessenek – az egyéb jogosultsági feltételek fennállása mellett – a megváltozott munkaképességű személyek ellátásaira, esetükben azt kell vizsgálni, hogy 35. életévük betöltése előtt váltak-e megváltozott munkaképességűvé és tanulmányaikat 35. életévük betöltése előtt kezdték-e meg, továbbá e tanulmányok alatt vagy azok megszűnését követően 180 napon belül keresőtevékenységet folytattak-e, vagy azzal egy tekintet alá tartozó biztosítási jogviszonyt létesítettek-e, és ha igen, akkor az így keletkezett biztosítási jogviszonyban 30 napnál hosszabb megszakítás ne legyen),* vagy
* aki 2011. december 31-én rokkantsági nyugdíjban, baleseti rokkantsági nyugdíjban, rehabilitációs járadékban vagy az egészségkárosodott személyek szociális járadékaiban részesült, vagy az ellátásra jogosultságát megállapították, de annak folyósítása 2011. december 31-én szünetelt,

amennyiben a jogosultság egyéb feltételei (egészségi állapot megfelelő mértékének megléte, keresőtevékenységet nem végez, rendszeres pénzellátásban nem részesül) fennállnak.

**Keresőtevékenységnek minősül:**

* **Minden olyan munkavégzés, amelyért díjazás jár.**
* **Egyéni vállalkozói tevékenység,** amennyiben a **Tbj. szerint biztosítás fennáll,** ide nem értve a biztosítás szünetelésének esetét.
* **Társas vállalkozói tevékenység,** amennyiben a **Tbj. szerint biztosítás fennáll.**
* Az olyan munkavégzés, amelyért jogszabály alapján **tiszteletdíj jár**, **akkor** minősül kereső tevékenységnek, **ha** a havi tiszteletdíj mértéke a kötelező legkisebb munkabér 30 százalékát meghaladja.
* A **mezőgazdasági őstermelői** igazolvánnyal folytatott tevékenység akkor minősül kereső tevékenységnek, ha az abból származó bevételt a személyi jövedelemadóról szóló szabályok szerint a jövedelem kiszámításánál figyelembe kell venni.
* A **szociális szövetkezet tagja** által a szövetkezetben végzett személyes közreműködés **akkor** minősül kereső tevékenységnek, **ha** a személyes közreműködés ellenértékeként megszerzett bevétel meghaladja havonta a minimálbér összegét.

Amennyiben a Tbj. 4. § 2. pontjában meghatározott **egyéni vállalkozónak szünetel** a biztosítása, nem minősül keresőtevékenységet folytatónak.

A Tbj. 4.§ 21. pontjában meghatározott **társas vállalkozó biztosítási kötelezettsége és ezáltal keresőtevékenysége**

* a gazdasági társaság (Kkt., Bt., Kft.), egyesülés, szabadalmi ügyvivői társaság, szabadalmi ügyvivői iroda **tagja** esetében a tényleges személyes közreműködési kötelezettség kezdete napjától, annak megszűnése napjáig,
* az egyéni cég **tagja** esetében az egyéni cég tagjává válás napjától az egyéni cégben fennálló tagság megszűnése napjáig,
* a közös vállalat, gépjárművezetői-képző munkaközösség, oktatói munkaközösség, ügyvédi iroda, közjegyzői iroda, végrehajtói iroda**tagja** esetében a tagsági jogviszony létrejöttének napjától annak megszűnése napjáig

tart.

A fentieken túl **társas vállalkozóként** keresőtevékenységet folytatónak minősül a gazdasági társaság (Kkt., Bt., Kft.) olyan természetes személy tagja, aki a társaság ügyvezetését (vezető tisztségviselő) nem munkaviszony alapján látja el.

**Keresőtevékenységet folytató**nak minősül továbbá a **részvénytársaság vezető tisztségviselője** is.

A külön törvény alapján végzett **közérdekű önkéntes tevékenység nem minősül kereső tevékenységnek**.

**Nevelőszülői foglalkoztatási jogviszony**ban álló nevelőszülő **nem tekinthető keresőtevékenységet folytató személynek, ha** nevelőszülői jogviszonya mellett más keresőtevékenységet nem végez.

**Kereső tevékenységnek minősül továbbá, az uniós rendeletek hatálya alá tartozó személy esetében az EGT-államban, a szociális biztonsági tárgyú nemzetközi egyezmény hatálya alá tartozó személy esetén az egyezményben részes államban fennálló keresőtevékenység is.**

**Rendszeres pénzellátás: az Adatlap 3. oldalán a lábjegyzetben rendszeres pénzellátásként felsorolt ellátások.**

1. **Az Adatlap 19. pontjában szereplő közlekedőképesség minősítését** abban az esetben célszerű igényelnie, amennyiben az így készült szakvéleményt az alábbi hatóságoknál, a felsorolt ügyekben fel kívánja használni:
* **parkolási igazolvánnyal** kapcsolatos kérelem esetében *a járási (fővárosi kerületi) hivatalnál (az okmányirodán);*
* **gépjárműadó-mentesség** iránti kérelem esetében *a jegyzőnél (*önkormányzati adóhatóságnál);
* **személygépkocsi szerzési vagy átalakítási támogatás** esetén *a megyei* (fővárosi) *kormányhivatalnál*;
* **akadálymentesítési támogatás** esetén a *hitelintézetnél*.

A kérelmezőnek csatolnia kell a minősítését elősegítő és rendelkezésére álló orvosi dokumentációt és egyéb iratokat.

1. **Az Adatlap 20. pontjában kell szerepeltetni azon jogviszonyokat, melyekben a kérelmező biztosított volt.**

A Tbj. 6.§-a szerint **biztosított** a kiegészítő tevékenységet folytató személynek nem minősülő

* munkaviszonyban, közalkalmazotti jogviszonyban, rendvédelmi igazgatási szolgálati jogviszonyban, közszolgálati jogviszonyban, kormányzati szolgálati jogviszonyban, adó- és vámhatósági szolgálati jogviszonyban, politikai szolgálati jogviszonyban, biztosi jogviszonyban, ügyészségi szolgálati jogviszonyban, bírói szolgálati jogviszonyban, egészségügyi szolgálati jogviszonyban, igazságügyi alkalmazotti szolgálati viszonyban, nevelőszülői foglalkoztatási jogviszonyban, ösztöndíjas foglalkoztatási jogviszonyban, vendégoktatói ösztöndíjas jogviszonyban, közfoglalkoztatási jogviszonyban álló személy, a Magyar Honvédség, a rendvédelmi szervek, az Országgyűlési Őrség, a polgári nemzetbiztonsági szolgálatok hivatásos állományú tagja, a Magyar Honvédség szerződéses állományú tagja, a katonai szolgálatot teljesítő önkéntes tartalékos katona, a honvédelmi alkalmazott, az országgyűlési képviselő, a nemzetiségi szószóló (a továbbiakban együtt: munkaviszony), tekintet nélkül arra, hogy foglalkoztatása teljes vagy részmunkaidőben történik,
* **szövetkezet tagja**, aki a szövetkezet tevékenységében munkaviszony, vállalkozási vagy megbízási jogviszony keretében személyesen közreműködik(a személyes közreműködést megalapozó jogviszonyra irányadó szabályok szerint), kivéve az iskolaszövetkezet nappali rendszerű oktatás keretében tanulmányokat folyatató tanuló, képzésben részt vevő személy, hallgató tagját - 25. életévének betöltéséig a tanulói, hallgatói jogviszonya szünetelésének időtartama alatt is -, a közérdekű nyugdíjas szövetkezet öregségi nyugdíjban vagy átmeneti bányászjáradékban részesülő tagját, valamint a szociális szövetkezetben tagi munkavégzés keretében munkát végző tagot,
* **álláskeresési támogatásban részesülő személy,**
* **egyéni vállalkozó**,
* **társas vállalkozó**,
* **díjazás ellenében munkavégzésre irányuló egyéb jogviszony keretében** (megbízási szerződés alapján, egyéni vállalkozónak nem minősülő vállalkozási jogviszonyban) személyesen munkát végző személy - a törvényben meghatározott közérdekű önkéntes tevékenységet végző személy kivételével -, amennyiben az e tevékenységéből származó, tárgyhavi járulékalapot képező jövedelme eléri a minimálbér harminc százalékát, vagy naptári napokra annak harmincad részét,
* **egyházi szolgálati viszonyban álló egyházi személy**,
* **mezőgazdasági őstermelő, kivéve**
* az őstermelők családi gazdaságának kiskorú tagját,
* az egyéb jogcímen - ide nem értve a munkavégzésre irányuló egyéb jogviszonyban munkát végző, és a választott tisztségviselőt - biztosítottat,
* a saját jogú nyugdíjast és az özvegyi nyugdíjban részesülő személyt, aki a reá irányadó öregségi nyugdíjkorhatárt betöltötte.
* a **kisadózó vállalkozás**ok tételes adójáról és a kisvállalati adóról szóló törvényben meghatározottak szerint a főállású kisadózóként bejelentett személy,
* állami projektértékelői jogviszonyban álló személy, amennyiben az e tevékenységéből származó, tárgyhavi járulékalapot képező jövedelme eléri a minimálbér harminc százalékát, vagy naptári napokra annak harmincad részét,
* a köztársasági elnök saját jogú nyugdíjasnak nem minősülő házastársa arra az időre, amelyre a fennálló biztosítással járó jogviszonyában a biztosítása szünetel, vagy nem rendelkezik más biztosítással járó jogviszonnyal,
* díjazás ellenében **munkavégzésre irányuló egyéb jogviszony keretében**(megbízási szerződés alapján, egyéni vállalkozónak nem minősülő vállalkozási jogviszonyban) **munkát végző személy, aki** gazdasági társaság társas vállalkozónak nem minősülő vezető tisztségviselője, alapítvány, egyesület, egyesületek szövetsége, társasház közösség, köztestület, kamara, európai részvénytársaság, egyesülés, európai gazdasági egyesülés, európai területi társulás, vízgazdálkodási társulat, erdőbirtokossági társulat, egyéb állami gazdálkodó szerv, egyes jogi személyek vállalata, közös vállalat, egyéni cég, szövetkezet,lakásszövetkezet, európai szövetkezet, állami vállalat, egyes jogi személyek vállalata, vállalatcsoport, Munkavállalói Résztulajdonosi Program szervezeteinek, önkéntes kölcsönös biztosító pénztárak, magánnyugdíjpénztárak tisztségviselője, vezető tisztségviselője, vagy e szervezetek felügyelőbizottságának, illetve a Kormány törvénnyel létrehozott javaslattevő, véleményező és tanácsadó testületének a tagja; a helyi önkormányzati választásokon választott képviselő és tisztségviselők, társadalmi megbízatású polgármester, **feltéve, hogy járulékalapot képező jövedelemnek minősülő tiszteletdíja (díjazása) eléri a minimálbér harminc százalékát, vagy naptári napokra annak harmincad részét, és a munkát Magyarországon vagy a szociális biztonsági rendszerek koordinálásáról szóló közösségi rendelet hatálya alá tartozó másik tagállam, vagy Magyarország által kötött kétoldalú szociális biztonságról szóló egyezményben részes másik állam területén végzi.**

**Szintén itt kell szerepeltetni azon (külföldi) jogviszonyokat is, melyekben a kérelmező** az Európai Unió tagállamaiban, az Európai Gazdasági Térségben szóló megállapodásban részes más államban - ideértve Svájcot is -, illetve a szociális politikai vagy szociális biztonsági egyezmény hatálya alá tartozó szerződő államban **szerzett biztosításban töltött időt.**

Amennyiben az Adatlapon rendelkezésre álló hely nem elegendő a felsoroláshoz, kérjük,**használja az 1. számú pótlapot.**

1. **Kérjük, az alábbi iratokat szíveskedjen csatolni az Adatlaphoz**:
* az 1. számú pótlapot kitöltve, amennyiben további biztosítási idő feltüntetése szükséges,
* a 2. számú pótlapot kitöltve, ha az Adatlap 14. pontjában igen választ adott a külföldön szerzett biztosítási időkre vonatkozóan,
* a háziorvosa által kitöltött *„Orvosi beutaló az orvosszakértői szervhez, illetve FOB-hoz a munkaképesség-változás vagy a keresőképesség felülvéleményezése céljából*” megnevezésű nyomtatványt,
* egészségi állapotára vonatkozó összes orvosi dokumentációt,
* *„Nyilatkozat a szakértői minősítéshez”*megnevezésű nyomtatványt kitöltve,
* amennyiben foglalkoztatott, a foglalkozás-egészségügyi alapszolgáltatás orvosánaktájékoztatóját az érintett személy munkaköri feladatairól, a munkavégzés körülményeiről, kockázati viszonyairól, valamint arról, hogy egészségi állapota alapján jelenlegi munkakörében továbbfoglalkoztatható-e,
* a kérelem benyújtását megelőző - rendelkezésre álló - 15 éven belüli munkáltatói igazolásokat, illetve a társadalombiztosítási nyilvántartásban nem szereplő jogviszonyok bizonyításához felhasználni kívánt iratokat (TB igazolvány, jövedelemigazolás, munkáltatói igazolás a munkaviszony megszűnéséről, igazolás a levont járulékokról stb.),
* keresőtevékenység megszűnéséről szóló,ill. a keresőtevékenységből származó jövedelmekre vonatkozó munkáltatói igazolásokat,
* rendszeres pénzellátás megállapításáról vagy megszüntetéséről szóló határozatot,
* mezőgazdasági őstermelő esetén őstermelői igazolványt és az érvényesített betétlapot,
* társas vállalkozás tagja esetén társasági szerződést, valamint amennyiben munkaviszonyban áll a társas vállalkozással, munkaszerződést vagy azok hitelesített másolatát,
* amennyiben a komplex minősítése során szükségessé váló személyes megjelenését mozgás- vagy járóképtelensége akadályozza, ennek igazolásáról szóló kezelőorvosi (háziorvosi) igazolást,
* a közlekedőképesség vizsgálatára is vonatkozó kérelem esetén a súlyos mozgáskorlátozott személy közlekedőképességének minősítését elősegítő, rendelkezésre álló orvosi dokumentációt és egyéb iratokat,
* amennyiben 35. életévének betöltése előtt megváltozott munkaképességűvé vált, és 35. életévének betöltését megelőzően megkezdett iskolai tanulmányai alatt vagy e tanulmányai megszűnését követő 180 napon belül biztosítottá vált, és 30 napnál hosszabb megszakítás nélkül biztosított volt, az iskolai tanulmányok folytatását vagy megszűnésének időpontját igazoló okiratot vagy annak másolatát,
* a cselekvőképességet részlegesen vagy teljesen korlátozó gondnokság alatt álló kérelmező esetén a gondnok kirendelő gyámhivatali határozatot,
* meghatalmazott által előterjesztett adatlap (és mellékletei) esetén kérelemhez a szabályszerű meghatalmazást.

Szabályszerű a meghatalmazás akkor, ha tartalmazza a meghatalmazó és a meghatalmazott természetes személyazonosító adatait (családi és utóneve, születési családi és utóneve, születési helye, születési ideje és anyja születési családi és utóneve), lakcímét és aláírását, továbbá azt, hogy a meghatalmazottat a meghatalmazás mire jogosítja fel. Érvényesség feltétele továbbá, hogy azt a meghatalmazó (kérelmező) saját kezűleg írja és aláírja, vagy ha az írógéppel, számítógéppel készül akkor a meghatalmazó és meghatalmazott aláírásán kívül tartalmaznia kell további két tanú adatait és aláírását is, akik a meghatalmazás saját kezűleg történő aláírását igazolják.

A rehabilitációs hatóság a kérelemben megadott személyes, illetve különleges adatokat az általános közigazgatási rendtartásról szóló 2016. évi CL. törvény és a megváltozott munkaképességű személyek ellátásairól és egyes törvények módosításáról szóló 2011. évi CXCI. törvény felhatalmazása alapján, a hivatkozott jogszabályokban, valamint az információs önrendelkezési jogról és az információszabadságról szóló 2011. évi CXII. törvényben foglalt előírásoknak megfelelően tartja nyilván és kezeli. Az adatkezelés a komplex minősítés elvégzése, a megváltozott munkaképességű személyek ellátása megállapításának és ellenőrzésének céljából történik. Az egészségügyi adatok kezelésére és az adatok védelmére egyebekben az egészségügyi és a hozzájuk kapcsolódó személyes adatok kezeléséről és védelméről szóló törvény rendelkezései az irányadók.

**2022.**